Nautičari  južne Floride - prva linija obrane od terorizma (27/8/02) - 2002-08-27
Na potezu od Palm Beacha do Key Westa svakodnevno plovi oko 400 tisuća ljudi - na čamcima, jedrilicama i brodovima
Nakon prošlogodišnjih rujanskih terorističkih napada američka vlada je zatražila od građana da budu oprezni zbog mogućih terorističkih aktivnosti te da nadležnima prijave sve sumnjive aktivnosti. Luke, marine i vodeni putevi u južnoj Floridi među najposjećenijima su u Sjedinjenim Državama. Ovo područje obiluje tankerima, brodovima za krstarenje i drugim plovilima. Vlasti se ovdje već desetljećima bore da zaustave trgovinu ilegalnim drogama, kao i ulazak ilegalnih imigranata. Uz to, sada policija ima i nov zadatak – terorizam! Neki analitičari, naime, smatraju da novu terorističku opasnost za Sjedinjene Države neće predstavljati otmičari zrakoplova koji se obrušavaju u zgrade nego nuklearni, kemijski i biološki materijali prokrijumčareni u zemlju – što može biti pokušano i kroz brojne američke luke. Prvi čovjek Domovinske sigurnosti na Floridi, Steve Lauer, ističe da se na ovaj veliki izazov ne može odgovoriti bez sudjelovanja i suradnje samih građana: "Prevencija je odgovornost broj jedan koju ima naša vlada, mi moramo spriječiti novi teroristički napad. Terorizam predstavlja ubijanje i mislim da je u redu ukoliko i stanovnici sudjeluju u nastojanjima da ih se zaštiti. Nitko od nas ne može biti siguran bez aktivnog uključivanja i sudjelovanja gradjana." Zbog toga je pokrenuta akcija “Operacija Budnosti”. Radi se o projektu savezne i državne vlade da se javnost aktivira na promatranju luka i vodenih puteva, kako bi se spriječile moguće terorističke aktivnosti. Kako se pripremiti za taj zadatak? Kelly Darden, pomoćnica šefa FBI-a za Miami, objašnjava da bi ljudi trebali vjerovati svom instinktu te biti na oprezu glede pojava koje izgledaju neuobičajeno: "Svi mi zapravo trebamo biti na oprezu i proslijeđivati informacije o aktivnostima koje nam izgledaju sumnjivo. Čest je slučaj da ljudi kažu – 'znate, vidio sam da nešto nije u bilo u redu.' No, oni nisu tu informaciju proslijedili do sigurnosnih službi. Ova inicijativa dopušta ljudima da proslijede informaciju, a potom i mi možemo reagirati." Direktor Udruge južnofloridskih marina u Miamiju, Frank Kerhold, objašnjava da jedriličari, vlasnici čamaca i brodova mogu biti od velike pomoći u borbi protiv terorizma: "Na potezu od Palm Beacha do Key Westa svakodnevno plovi oko 400 tisuća osoba na čamcima, jedrilicama, brodovima. Oni na neki načini predstavljaju prvu liniju obrane – oni su na oceanu, oni su u lukama. Obiteljski rekreativac na nekom čamcu može biti onaj koji će prvi primjetiti da se nešto sumnjivo događa." No, ne misle svi da je “Operacija Budnost” dobra ideja. Aktivisti u zaštiti gradjanskih prava kažu da postoji tek vrlo tanka crta izmedju poticanja javnosti na oprez i onoga što se zove – ohrabrivanje ljudi da špijuniraju jedni druge. Ovo drugo - ističu u razgovoru protivnici ove operacije - više sliči na policijsku državu nego na jedno otvoreno društvo gdje su gradjanska prava zaštićena. No, kapetan Watson kaže da su takva strahovanja neopravdana: "Ljudi se neće koristiti kao špijuni. Ovdje se radi o javnim područjima, a ne o tome da netko nadgleda neke svoje susjede. Ono što mi činimo slično je onome što smo činili tijekom Drugog svjetskog rata: dobili smo podršku ljudi koji vole ploviti da nadziru obalu. U tim danima motrilo se na prisutnost podmornica, danas se motri na aktivnosti koje bi mogle biti povezane s terorizmom." No, da bi Operacija Budnosti bila uspješna, potrebno je moći razabrati izmedju bezazlenih aktivnosti i onih koji bi zaista mogli predstavljati prijetnju. Operacija Budnost provodi se uz obalu južne Floride, a slični se programi postavljaju duž vodenih putevima diljem američke obale.